ราคาทองคำปิดลบหลังดอลล์แข็งค่า
สัญญาทองคำตลาดนิวยอร์กปิดปรับตัวลดลงเมื่อคืนนี้ (16 ต.ค.) เนื่องจากการแข็งค่าของสกุลเงินดอลลาร์ของสหรัฐ
17 ต.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 4.4 ดอลลาร์ หรือ 0.37% ปิดที่ 1,183.10 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 5 เซนต์ หรือ 0.31% ปิดที่ 16.114 ดอลลาร์/ออนซ์, สัญญาพลาตินัมส่งมอบเดือนม.ค.เพิ่มขึ้น 16.7 ดอลลาร์ หรือ 1.66% ปิดที่ 1,023.70 ดอลลาร์/ออนซ์ และสัญญาพัลลาเดียมส่งมอบเดือนธ.ค.ลดลง 5.60 ดอลลาร์ ปิดที่ 699.40 ดอลลาร์/ออนซ์
สัญญาทองคำปรับตัวลดลงหลังดัชนีดอลลาร์ ซึ่งเป็นมาตรวัดค่าเงินดอลลาร์เมื่อเทียบกับสกุลเงินหลักอื่นๆในตระกร้าเงิน ปรับตัวเพิ่มขึ้น 0.07% แตะที่ระดับ 94.50 โดยปกติ ราคาทองคำและค่าเงินดอลลาร์จะเคลื่อนไหวในทิศทางที่ตรงกันข้าม เนื่องจากการปรับตัวเพิ่มขึ้นของดอลลาร์จะส่งผลให้ทองคำซึ่งซื้อขายเป็นสกุลเงินดอลลาร์มีราคาสูงขึ้นและขาดแรงดึงดูดสำหรับนักลงทุน
นอกจากนี้ ราคาทองคำยังได้รับแรงกดดันจากความไม่แน่นอนของการปรับขึ้นอัตราดอกเบี้ยเป็นครั้งแรกในรอบเกือบ 10 ปีของสหรัฐ ขณะที่นักวิเคราะห์คาดการณ์อย่างกว้างขวางว่า ธนาคารกลางสหรัฐ (FED) อาจจะปรับขึ้นอัตราดอกเบี้ยในช่วงต้นปีหน้า สำนักข่าวซินหัวรายงาน